เคทีซีขยับสินเชื่อบุคคลเน้นกวาดตลาดออนไลน์
&#8220;เคทีซี&#8221; จับมือกรุงไทยเร่งรุกธุรกิจสินเชื่อบุคคล มุ่งการตลาดออนไลน์ หวังลดต้นทุนฟื้นกำไรไตรมาส 2 หลังไตรมาสแรกขาดทุนยับ 155 ล้านบาท
15 พ.ค. 2555

“เคทีซี” จับมือกรุงไทยเร่งรุกธุรกิจสินเชื่อบุคคล มุ่งการตลาดออนไลน์ หวังลดต้นทุนฟื้นกำไรไตรมาส 2 หลังไตรมาสแรกขาดทุนยับ 155 ล้านบาท
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) เปิดเผยว่า บริษัทมีแผนเพิ่มความร่วมมือกับธนาคารกรุงไทย ในการเสนอผลิตภัณฑ์สินเชื่อบุคคลผ่านกลุ่มข้าราชการและรัฐวิสาหกิจที่มีบัญชีเงินเดือนผ่านธนาคารกรุงไทยให้มากขึ้น นอกจากนี้จะมุ่งใช้การตลาดออนไลน์ลดต้นทุน รวมทั้งจัดหารายได้ค่าธรรมเนียมจากธุรกิจที่เกี่ยวเนื่อง ได้แก่ ธุรกิจท่องเที่ยว ประกันภัย การขายสินค้าผ่านเว็บไซต์ เพื่อให้บริษัทสามารถกลับมามีกำไรได้ภายในไตรมาสนี้ 
“กลยุทธ์การตลาดบัตรเครดิตและสินเชื่อบุคคลของเคทีซี จากนี้จะเน้นการตลาดเชิงรุกตามความต้องการของสมาชิกเป็นรายกลุ่มและมุ่งใช้การตลาดออนไลน์ที่มีต้นทุนต่ำ นอกจากนี้ ยังเปลี่ยนแปลงระบบปฏิบัติงานในองค์กรให้มีประสิทธิ ภาพและคล่องตัว พร้อมขยายขอบเขตงานคอลเซ็นเตอร์ให้เป็นงานด้านคอนแทกต์ เซ็นเตอร์ เพื่อให้ครอบคลุมทุกช่องทางการติดต่อสื่อสารกับลูกค้ารวมถึงออนไลน์” นายระเฑียร กล่าว 
สำหรับผลประกอบการในไตรมาสแรกที่ผ่านมา บริษัทมีผลดำเนินงานขาดทุนสุทธิ 155 ล้านบาท จากภาระค่าใช้จ่ายตั้งสำรองหนี้เสียจากผลกระทบของภาวะน้ำท่วม อีกทั้งยังมีค่าใช้จ่ายทางการเงินและค่าใช้จ่ายในการบริหารงานเพิ่มขึ้น 6% ขณะเดียวกันมีอัตราหนี้สูญและสงสัยจะสูญอยู่ที่ 1,298 ล้านบาท อย่างไรก็ตาม บริษัทมีส่วนต่างอัตราดอกเบี้ย เพิ่มจาก 13.6% ณ สิ้นปี เป็น 13.8% จากอัตราผลตอบแทนของรายได้ดอกเบี้ยรับจากธุรกิจสินเชื่อบุคคลที่เพิ่มขึ้น
“ค่าใช้จ่ายการดำเนินงานต่อรายได้ของบริษัท ในไตรมาสแรกอยู่ที่ 46% เท่ากับสิ้นปี 2554 ซึ่งเป็นมูลค่าที่ได้หักสำรองพิเศษ 838 ล้านบาทออกแล้ว และบริษัทยังมีนโยบายในการลดค่าใช้จ่ายการดำเนินงานในด้านต่างๆ ลง และปรับปรุงกระบวนการทำงานให้มีประสิทธิภาพ เพื่อให้ค่าใช้จ่ายลดลงให้อยู่ระดับเดียวกับอุตสาหกรรม” นายระเฑียร กล่าว
ด้านฐานะทางการเงินในไตรมาสแรก บริษัทมีพอร์ตลูกหนี้สุทธิ 4.14 หมื่นล้านบาท ลดลงจาก 4.31 หมื่นล้านบาท จากช่วงเดียวกันของปีก่อนมีฐานลูกค้ารวม 2.2 ล้านบัญชี มีสินเชื่อบุคคล 5.85 แสนบัญชี สินเชื่อ 1.13 หมื่นล้านบาท